Sonja og Uwe Gentzsch gør klar til frokost i det lejede sommerhus ved Nr. Lyngby. Det er tredje gang de har valgt at fejre nytårsaften i Danmark. - Der er roligere her, og luften er renere. Det er meget behageligt, siger pensionist Uwe Gentzsch fra Magdeburg i Tyskland. Sonja og Uwe er ikke alene i sommerhusområdet. Ifølge Sol og Strand har de lige nu 18 procent flere tyskere i deres sommerhuse sammenlignet med sidste år. - De er jo glade for at komme til Danmark, og i Tyskland har man faktisk en længere juleferie, end vi har i Danmark, siger administrerende direktør Per Dam fra Sol og Strand. Danskerne svigter Mens tyskerne kommer, svigter danskerne. Hver femte af dem har valgt at blive hjemme i år - måske på grund af de høje energipriser. De priser skræmmer dog ikke tyskerne. - Lige nu betaler vi 46 cent. Hjemme betaler vi 45 cent, så forskellen er ikke så stor. Og man kan jo spare strøm ved at fyrre med træ, siger Uwe Gentzsch. 2022 bliver et rekordår for sommerhusbranchen herhjemme og udsigterne for 2023 er også gode. -Vi tror ikke det bliver lige så godt som 2022, men vi tror det bliver et rigtigt fint år - måske på niveau med 2019, siger Per Dam. Sonja og Uwe er allerede klar til at komme igen i det nye år. - For eksempel til Skagen eller Læsø. Der er mange steder vi kan besøge, så vi kommer helt sikkert igen, siger Uwe Gentzsch.

Opsummering:
20 procent færre danskere fejrer nytårsaften i et sommerhus i forhold til sidste år. Heldigvis for branchen er tyskerne stadig vilde med at komme herop.